Skoolseuns in hof wat moord op video vasvangThoriso Themane (Foto: ANA) Vyf skoolseuns sal Donderdag in die Polokwane-landdroshof verskyn in verband met die gru-moord op die plaaslike musikant Thoriso Themane. Themane (27) is Saterdagaand in die Flora‑park op dié dorp aangerand waarna hy vir dood agtergelaat is. Themane was glo op pad huis toe van ŉ musiekoefening by sy kerk toe hy deur die groep seuns oorval en aangerand is. Volgens die polisie is Themane Sondag gevind en na ’n hospitaal geneem waar hy aan sy beserings beswyk het. Die skoolseuns, almal tussen die ouderdomme van 15 en 16, is Woensdag in hegtenis geneem nadat video’s van dié moord, wat die seuns self opgeneem het, wyd op sosiale media versprei is. Een van dié video’s wys hoe ŉ bebloede Themane gesleep, geslaan en geskop word. ŉ Ander wys hoe Themane se oënskynlik lewelose liggaam straat af gesleep word. ’n Derde video wys hoe een van die seuns, geklee in ’n skooluniform, oor die moord spog waarna hy beweer dat niks met hom sal gebeur nie, aangesien sy pa glo onaantasbaar is. Dié seun se pa is ’n afgetrede polisiebeampte. Themane se dood het skokgolwe deur die land gestuur. Genl. Khehla Sitole, nasionale polisiekommissaris, het die moord op Thmane veroordeel en gemeenskappe aangeraai om eerder nou met die polisie saam te werk as om die gereg in eie hande te neem. ŉ Aanlyn petisie doen sedert Maandag die ronde wat eis dat geregtigheid in dié moordsaak moet geskied. Die petisie het teen Donderdagoggend meer as 53 000 handtekeninge gehad. Themane se pa, ’n pastoor, het aan die TV-nuuskanaal eNCA gesê sy seun was ’n meelewende jong man wat lief was vir musiek.